Τριεθνές σημείο

[thumbnail|Αμφισβητούμενο τριεθνές σημείο ανάμεσα στη [Συρία, το Ισραήλ και την Ιορδανία]]
**Τριεθνές σημείο** ονομάζεται κάθε γεωγραφικό σημείο στο οποίο τα σύνορα τριών χωρών συναντώνται.

Υπάρχουν περί τα 176 τριεθνή σημεία. Σχεδόν τα μισά από αυτά βρίσκονται μέσα σε ποτάμια, λίμνες ή θάλασσες. Στις περιπτώσεις που βρίσκονται στην ξηρά, τα σημεία αυτά σημαδεύονται συχνά από ορόσημα ή στήλες, και σε κάποιες περιπτώσεις από μεγαλύτερες δομές.

Συνήθως όσο περισσότερα γειτονικά κράτη έχει μια χώρα, τόσο περισσότερα τριεθνή σημεία διαθέτει. Η Κίνα, με 16 τριεθνή σημεία στα σύνορά της, και η Ρωσία (με 11 ως 14) έχουν τα περισσότερα. Ως προς την Ευρώπη, η χωρίς θαλάσσιες ακτές Αυστρία έχει 9 τριεθνή σημεία, μεταξύ των οποίων τα δύο με την Ελβετία και το Λίχτενσταϊν. Νησιωτικές χώρες όπως η Σιγκαπούρη μπορεί να έχουν τριεθνή σημεία στα χωρικά τους ύδατα. Μια χώρα που συνορεύει μόνο με μία άλλη, όπως η Πορτογαλία, η Δανία ή οι ΗΠΑ δεν έχει τριεθνή σημεία. Στην Ελλάδα υπάρχουν 3 τριεθνή σημεία, στα σύνορά της με Τουρκία, Βουλγαρία, Βόρεια Μακεδονία και Αλβανία.

Υπάρχει ένα μόνο τετραεθνές σημείο, και αυτό αμφισβητούμενο. Δεν υπάρχει πενταεθνές σημείο πουθενά στη Γη, μόνο σε εσωτερικά σύνορα, μεταξύ διοικητικών διαιρέσεων της ίδιας χώρας, αλλά οι εδαφικές διεκδικήσεις 6 κρατών στην Ανταρκτική συγκλίνουν σε ένα σημείο: στον Νότιο Πόλο.

Είναι συχνά παράνομη η διάσχιση εθνικών συνόρων εκτός των συνοριακών σημείων ελέγχου και για τον λόγο αυτό είναι τυπικά παράνομο το να περπατά κάποιος γύρω από πολλά τριεθνή σημεία. Κράτη με καλές σχέσεις μεταξύ τους έχουν γενικά τα σημεία ελέγχου λίγο μετατεθειμένα από την αληθινή γραμμή των συνόρων, ώστε να επιτρέπουν στους τουρίστες να περπατούν γύρω από τα ορόσημα τριεθνών σημείων χωρίς να απασχολούν τις υπηρεσίες λαθρομετανάστευσης.

## Παραδείγματα
[right|thumb|175px|Το «Dreiländereck», στα σύνορα Γερμανίας, [Γαλλίας και Ελβετίας, στη Βασιλεία]]
Μερικά γνωστά τριεθνή σημεία είναι τα παρακάτω:
* Ο «Τριεθνής λιθοσωρός» (Treriksröset) των συνόρων της Φινλανδίας, της Νορβηγίας και της Σουηδίας, το βορειότερο τριεθνές σημείο στη Γη (σε γεωγραφικό πλάτος 69°03΄36΄΄ Βόρειο). Το ακριβές σημείο βρίσκεται μέσα σε μία λίμνη, αλλά ο λιθοσωρός-ορόσημο είναι στην ξηρά.
* Ο λόφος Φάλσερμπεργκ (Vaalserberg), στα σύνορα της Ολλανδίας, της Γερμανίας και του Βελγίου.
* Το «Dreiländereck», στα σύνορα της Γερμανίας, της Γαλλίας και της Ελβετίας, στη Βασιλεία (το ακριβές σημείο βρίσκεται στο μέσο της κοίτης του ποταμού Ρήνου και το ορόσημο βρίσκεται στην ξηρά).
* Το Σένγκεν, στα σύνορα της Γερμανίας, της Γαλλίας και του Λουξεμβούργου, όπου υπογράφηκε η Συμφωνία του Σένγκεν πάνω σε μία βάρκα, αφού το τριεθνές σημείο βρίσκεται μέσα στον ποταμό Μοζέλλα.
* Το τριεθνές σημείο της Αργεντινής, της Βραζιλίας και της Παραγουάης, δίπλα στους τεράστιους Καταρράκτες Ιγκουασού.
* Το «Tres Fronteras» της Βραζιλίας, του Περού και της Κολομβίας στη ζούγκλα του Αμαζονίου.
* Το Μον Ντολάν της Ιταλίας, της Γαλλίας και της Ελβετίας. Το ακριβές σημείο δεν κείται πάνω στην κορυφή, αλλά περίπου 200 μέτρα στα βορειοδυτικά της.
* Η Μπρατισλάβα είναι η μοναδική *πρωτεύουσα χώρας* στον κόσμο που βρίσκεται δίπλα σε τριεθνές σημείο: αυτό της Σλοβακίας, της Ουγγαρίας και της Αυστρίας. (Παρότι η διοικητική περιοχή της πόλεως εκτείνεται μέχρι τα σύνορα, το τριεθνές βρίσκεται έξω από την οικοδομημένη περιοχή.)

### Τριεθνή του ιστορικού παρελθόντος
* Η «Γωνία των Τριών Αυτοκρατόρων» στα σύνορα της Αυστροουγγρικής, της Ρωσικής και της Γερμανικής Αυτοκρατορίας. Σήμερα βρίσκεται μέσα σε έδαφος της Πολωνίας.
* Η Piz da las Trais Linguas («Κορυφή των τριών γλωσσών») στις Άλπεις του Ορτλ, στα σύνορα της Αυστροουγγρικής Αυτοκρατορίας, του Βασιλείου της Ιταλίας και της Ελβετίας.
* Ο «Βράχος των Τριών Βασιλείων» ανάμεσα στα πρώην βασίλεια της Γαλικίας, της Λεόν και της Πορτογαλίας (σήμερα σημείο των συνόρων Ισπανίας και Πορτογαλίας).
* Η Tossal dels Tres Reis («Κορυφή των Τριών Βασιλέων»), στα σύνορα των βασιλείων της Βαλένθια, της Καταλονίας και της Αραγωνίας.

### Ελληνικά τριεθνή σημεία

* Το **«τριεθνές Έβρου»**, στα σύνορα Ελλάδας, Βουλγαρίας και Τουρκίας που βρίσκεται στο βόρειο Έβρο, ανάμεσα στα Δίκαια και το Δίλοφο Έβρου.
* Το **«τριεθνές Μπέλλες»**, στα σύνορα Ελλάδας, Βουλγαρίας και Βόρειας Μακεδονίας που βρίσκεται στην κορυφογραμμή του όρους Μπέλλες (Κερκίνη) σε υψόμετρο 1.883 μέτρα.
* Το **«τριεθνές Μεγάλης Πρέσπας»**, στα σύνορα Ελλάδας, Αλβανίας και Βόρειας Μακεδονίας που βρίσκεται μέσα στη λίμνη Μεγάλη Πρέσπα, βόρεια του οικισμού Ψαράδες Φλώρινας, των τριών Ασκηταριών της λίμνης και του Ακρωτηρίου Ρότι.

## Διεθνείς συμφωνίες
Ενώ η ακριβής γραμμή ενός διεθνούς συνόρου καθορίζεται κανονικά με μια διμερή συνθήκη, η θέση των τριεθνών σημείων μπορεί να χρειασθεί να συμφωνηθεί με μία τριμερή συμφωνία. Π.χ. η Κίνα, η Ρωσία και η Μογγολία έχουν καθορίσει τη θέση των δύο τριεθνών τους σημείων με την τριμερή συμφωνία που υπογράφηκε στο Ουλάν Μπατόρ στις 27 Ιανουαρίου 1994. Η συμφωνία ανέφερε ειδικότερα ότι θα ανεγερεθεί ορόσημο στο ανατολικό από αυτά τα σημεία, το Tarbagan-Dakh, όπως και έγινε, αλλά όχι στο δυτικό τριεθνές σημείο, καθώς αυτό ορίζεται ως η κορυφή του βουνού Tavan-Bogdo-Ula.

## Εικονοθήκη

Αρχείο:Volcan Zapaleri Chile Bolivia Argentina.jpg|Το εσβεσμένο ηφαίστειο Σαπαλέρι, ύψους 5653 μέτρων, αποτελεί με την κορυφή του το τριεθνές σημείο μεταξύ Αργεντινής, Βολιβίας και Χιλής.
Αρχείο:Drilandenpunt.jpg|Το τριεθνές Γερμανίας-Ολλανδίας-Βελγίου στο Φάλσερμπεργκ
Αρχείο:Europadenkmal DE-BE-LU.jpg|Το Europadenkmal στα σύνορα Γερμανίας-Βελγίου-Λουξεμβούργου
Αρχείο:Dreiländereck_Deutschland_-_Polen_-_Tschechien.JPG |Το Τσιτάου στα σύνορα Γερμανίας-Τσεχίας-Πολωνίας
Αρχείο:treriks.jpg |Ο «Τριεθνής λιθοσωρός» στο τριεθνές Φινλανδίας-Νορβηγίας-Σουηδίας.
Αρχείο:Russia-Norway-Finland border.jpg|Το τριεθνές Ρωσίας-Νορβηγίας-Φινλανδίας
Αρχείο:20040727-59 Arnoldstein Dreiländergrenzstein.jpg |Το τριεθνές Ιταλίας, Σλοβενίας και Αυστρίας στο Άρνολντστάιν
Αρχείο:Tripont Czech republic-Austria-Germany.JPG|Ορόσημο στο τριεθνές Τσεχίας (πλευρά προς τον θεατή), Αυστρίας και Γερμανίας
Αρχείο:Trojmezí Hrčava.jpg|Το τριεθνές Τσεχίας, Πολωνίας και Σλοβακίας
Αρχείο:Dyje-Morava confluence 01.jpg|Το τριεθνές Αυστρίας-Τσεχίας-Σλοβακίας στον ποταμό Μοράβα
Αρχείο:Tripoint SK HU AT 6250528.JPG|Πινακίδα κοντά στο τριεθνές Σλοβακίας-Ουγγαρίας-Αυστρίας, στην πλευρά της Σλοβακίας.
Αρχείο:Trojmezí Kremenec.jpg|Ορόσημο στο τριεθνές Πολωνίας (*δεξιά*), Σλοβακίας και Ουκρανίας (*αριστερά*)
Αρχείο:TumbaSummit7560.jpg|Πέτρινο ορόσημο στο τριεθνές Βουλγαρίας (*δεξιά*), Ελλάδας (*αριστερά*) και Βόρειας Μακεδονίας, στην κορυφή Τούμπα του Μπέλλες
Αρχείο:Mont dolent.jpg|Το τριεθνές Γαλλίας-Ιταλίας-Ελβετίας στο Μον Ντολάν
Αρχείο:Naafkopf von Osten.JPG|Το νότιο από τα δύο τριεθνή Ελβετίας-Λίχτενσταϊν-Αυστρίας, στο Νάαφκοπφ.
Αρχείο:Triple Point, Mount Roraima.jpg|Ορόσημο στο τριεθνές Βενεζουέλας-Βραζιλίας-Γουιάνας, στο όρος Ροράιμα
Αρχείο:HITO de las tres fronteras ARGENTINA.JPG |Ορόσημο στην αργεντινή πλευρά του τριεθνούς Αργεντινής-Βραζιλίας-Παραγουάης
Αρχείο:Goldenes Dreieck.jpg|Το τριεθνές Ταϊλάνδης-Μιανμάρ-Λάος, σε μία λωρίδα άμμου του ποταμού Μεκόνγκ
Αρχείο:Mount Sabyinyo.JPG|Η τρίτη κορυφή του όρους Σαμπγίνγιο, τριεθνές σημείο της Ουγκάντας, της Ρουάντας και της Λ.Δ. του Κονγκό
Αρχείο:Tripoint SK-AT-HU.jpg|Το τριεθνές Σλοβακίας-Αυστρίας-Ουγγαρίας στην πρωτεύουσα της Σλοβακίας Μπρατισλάβα


## Παραπομπές


## Εξωτερικοί σύνδεσμοι
* Penedo dos Três Reinos (ο «Βράχος των Τριών Βασιλείων»)
* Εικόνα του τριεθνούς σημείου μεταξύ Κίνας, Ρωσίας και Βόρειας Κορέας